கவரிகுளம் கந்தன் குமரன்

கவரிக்குளம் கந்தன் குமரன் (Kavarikulam Kandan Kumaran) இந்தியாவின் கேரளாவைச் சேர்ந்த சமூகச் சீர்திருத்தவாதியும் சிறீ மூலம் பிரபல சட்டசபையின் உறுப்பினரும் ஆவார். இவர் 1915 முதல் 1932 வரை சிறீ மூலம் பிரபல சட்டசபையின் உறுப்பினராக இருந்தார். 1911 ஆகத்து 29இல் “பிரம்ம பிரத்யக்ச சாதுஜன பரிபாலன பறையர் சங்கம்” என்ற அமைப்பை நிறுவினார்.

 வாழ்க்கை வரலாறு 
கந்தன் குமரன் 1863ஆம் ஆண்டு அக்டோபர் 25ஆம் தேதி, அப்போதைய திருவிதாங்கூர் இராச்சியத்தின் ஒரு பகுதியாக இருந்த திருவல்லா வட்டத்தின், மல்லப்பள்ளிக்கு அருகிலுள்ள பெரும்பட்டி என்ற கிராமத்தில், கவரிக்குளம் என்ற பின்தங்கிய குடும்பத்தில், கந்தன் மற்றும் மணி ஆகிய இணையோருக்கு மகனாகப் பிறந்தார்.

குமரனின் குடும்பம் தலைமுறை தலைமுறையாக குத்தகைதாரர்களாகவும் சார்ந்து இருப்பவர்களாகவும் இருந்து வந்துள்ளது. இவரது பெற்றோர், வேளாண்மையில் ஈடுபட்டு வந்தனர். இவர் படிக்க விரும்பினாலும் பெற்றோரின் வசதியின்மையால் அவர்களால் இவருக்கு உதவ முடியவில்லை. இவரது பக்கத்து வீட்டுக்காரர் கிட்டுப்பிள்ளை ஆசான் இவருக்கு மலையாளம், சமசுகிருதம் ஆகிய இரண்டு மொழிகளையும் கற்றுக் கொடுத்தார். குமரன் தனது சொந்த முயற்சியால் நன்றாகப் படிக்கவும், எழுதவும், பேசவும் கற்றுக்கொண்டார்.

கந்தன் குமரன் “பிரம்ம பிரத்யக்ச சாதுஜன பரிபாலன பறையர் சங்கம்” என்ற அமைப்பை நிறுவி சமூக சீர்திருத்தத்தில் ஈடுபட்டார். பறையர் சமூகம் எதிர்கொள்ளும் சவால்களை சமாளிக்க இவர் 1911 ஆகத்து 29 அன்று இந்த அமைப்பைத் தொடங்கினார். சமூக உறுப்பினர்களுக்கு "நிலம், கல்வி, அரசு வேலைகள்" பெற்றுத்தருவது இந்த அமைப்பின் குறிக்கோளாகும்.  நிறுவனப் பணிகளில் தனிப்பட்ட அதிகாரமளிப்பின் முக்கியத்துவத்தை உணர்ந்த இவர், தியானம் மூலம் மனதையும், உடற்பயிற்சி மூலம் உடலையும் வலுப்படுத்த அழைப்பு விடுத்தார்.  52 ஓராசியர் பள்ளிகளை நிறுவி இயக்கியது மட்டுமல்லாமல், தனது சொந்த சமூகத்தைச் சேர்ந்த குழந்தைகளை பொதுப் பள்ளிகளில் சேர்க்கவும் முயன்றார். திருவிதாங்கூரில் இவர்தொடங்கிய பள்ளிகள் பின்னர் அரசாங்கத்தால் கையகப்படுத்தப்பட்டு அரசு நலப் பள்ளிகளாக மாற்றப்பட்டன.

குமரன் 1915 முதல் 1932 வரை சிறீ மூலம் சட்ட சபையின் உறுப்பினரானார். திருவனந்தபுரத்தில் நடந்த சட்டசபை கூட்டத்தில் கலந்துகொள்ள இவர் நடந்தே செல்வார். ஏழை மாணவர்களுக்கு மதிய உணவு மற்றும் மொத்த மானியம் வழங்க வேண்டும் என்று சட்டசபையில் முதன்முதலில் கோரினார். மாணவர்களுக்கான உதவித்தொகை பிரச்சினை, அரசுப் பணியில் வேலைவாய்ப்பு பெறுவதில் உள்ள தடைகள், தொழிலாளர்களின் பிரச்சினைகளை இவர் அரசின் கவனத்திற்குக் கொண்டு வந்தார். பிற்படுத்தப்பட்ட சாதியினரில், அய்யன்காளிக்குப் பிறகு, கந்தன்குமரன் தான் சட்டசபை உறுப்பினராக மிக நீண்ட காலம் (14 ஆண்டுகள்) பணியாற்றியவர். 1917 பிப்ரவரி 22 அன்று சட்டசபையில் இவர் ஆற்றிய உரைக் குறிப்பிடத்தக்கது. "கல்விச் சட்டம் தங்கள் குழ்ந்தைகள் கல்வி பயில தடை செய்யவில்லை என்றாலும், எங்கள் சமூகத்தைச் சேர்ந்த குழந்தைகளை அரசுப் பள்ளிகளில் சேர்ப்பதை உயர் சாதியினர் எதிர்க்கின்றனர். எனவே, எங்கள் சமூகத்தினருக்காக குன்னத்தூர், மாவேலிக்கரா, திருவல்லா, அம்பலப்புழா, சங்கனாச்சேரி மற்றும் பீர்மேடு போன்ற இடங்களில் 52 பள்ளிகளை நடத்துகிறோம்" என்று தனது உரையில் கூறினார். 1911 மக்கள்தொகை கணக்கெடுப்பில் 0.05 சதவீதமாக மட்டுமே இருந்த பறையர் சமூகத்தின் கல்வியறிவு விகிதம், 1931 மக்கள்தொகை கணக்கெடுப்பில் 23 சதவீதமாக உயர்ந்தது. 

 இறப்பு
கந்தன் குமரன் அக்டோபர் 16, 1934 அன்று இறந்தார்.

 நினைவு 
கவரிக்குளம் கந்தன் குமரன் நினைவாக அறக்கட்டளை ஒன்று நிறுவப்பட்டுள்ளது. இதனை நிறுவி பேசிய அப்போதைய கேரள நிதியமைச்சர் டி. எம். தாமஸ் ஐசக், கேரளச் சமூக மறுமலர்ச்சியில் குறிப்பிடத்தக்க பங்களிப்புகளைச் செய்தவர் கவரிகுளம் கந்தன் குமரன் என்றுக் குறிப்பிட்டார்.

 பெருமை 
கவரிகுளம் கந்தன் குமரன் என்று பெயரிடப்பட்ட இவரது வாழ்க்கை வரலாறு: ஒரு சரித்திர பாடம் (பொருள்: கவரிகுளம் கந்தன் குமரன்: வரலாற்று ஆய்வு), கேரள மொழி நிறுவனத்தால் வெளியிடப்பட்டது. வரலாற்று ஆசிரியரும் சிறந்த எழுத்தாளருமான பேராசிரியர் எஸ். கொச்சுகுஞ்சு எழுதிய இப்புத்தகம் 15 மே 2019 அன்று வெளியிடப்பட்டது.

கவரிகுளம் கந்தன் குமரன் வாழ்க்கையும் பிரஜாசபை பிரசங்கங்களும் என்ற நூல், (பொருள்: கவரிகுளம் கந்தன் குமரன் வாழ்க்கை மற்றும் பிரஜாசபா உரைகள்) ஆர். ராமகிருஷ்ணனால் திருத்தப்பட்டு மைத்ரி புத்தக நிறுவனம் மூலம் மே 2019இல் வெளியிடப்பட்டது.

 மேற்கோள்கள் 

பகுப்பு:இந்திய சமுதாய மறுமலர்ச்சியாளர்கள்
பகுப்பு:தலித் சிந்தனையாளர்கள்
பகுப்பு:1934 இறப்புகள்
பகுப்பு:1863 பிறப்புகள்